แฮ็กบัตรเครดิต
โดย...ต้นหลิว liuposttoday@gmail.com
1 มิ.ย. 2558

โดย...ต้นหลิว [email protected]
หากจะถามว่าอุปสรรคที่ขัดขวางการใช้นวัตกรรมการเงินใหม่ๆ เช่น อี-วอลเลต ไอแบงก์กิ้ง และโมบายแบงก์กิ้ง คืออะไร ปัญหาหลักอาจไม่ได้อยู่ที่ความซับซ้อนของเทคโนโลยีหรือค่าธรรมเนียม มากไปกว่าความเชื่อมั่นเรื่องความปลอดภัย
ช่วงเดือน พ.ค.ที่เพิ่งผ่านมา เกิดกรณีการแฮ็กบัตรเครดิตติดต่อกันหลายสิบราย โดยมีความเกี่ยวเนื่องกับระบบ อี-วอลเลตของบริษัท Paysbuy ซึ่งเป็น Payment Gateway หรือระบบจ่ายเงินออนไลน์ เพราะเหยื่อหลายคนได้นำบัตรเครดิตไปผูกกับกระเป๋าเงินออนไลน์ของค่ายนี้ไว้ ทำให้มีการพูดถึงกันในโลกโซเชียลว่า อาจมีปัญหาข้อมูลรั่วไหลเกิดขึ้น ทำให้มิจฉาชีพนำข้อมูลบัตรไปใช้ในต่างประเทศ
ลักษณะของการแฮ็กที่เกิดขึ้นตามข้อมูลที่ระบุในเว็บไซต์พันทิปและโซเชียลมีเดียอื่นๆ ก็คือ ลูกค้าได้รับการติดต่อว่ามียอดการรูดซื้อสินค้าผ่านเว็บ Paypal ในต่างประเทศ ทั้งที่เจ้าตัวไม่ได้ทำหรือไม่เคยแม้แต่จะเปิดบัญชีกับเพย์พาล ส่วนใหญ่เป็นการรูดซื้อสินค้าส่งไปที่ประเทศจีน และในบางประเทศ ยอดรูดซื้อก็มีตั้งแต่หลักพันบาทไปจนถึงหลายหมื่นบาท 
เรื่องนี้ทำให้เหยื่อแต่ละรายต้องวิ่งวุ่นหาทางแก้ อันดับแรกคือต้องติดต่อธนาคารเจ้าของบัตรเพื่อทำการอายัดบัตร และแจ้งปฏิเสธการรูดซื้อสินค้า แต่เหยื่อบางรายที่ไม่ต้องการรอการแก้ปัญหาจากแบงก์หรือบริษัทอี-วอลเลต เพียงอย่างเดียว ก็ได้ส่งอีเมลหรือโทรศัพท์ไปยัง Paypal ซึ่งมีเบสในเอเชียที่สิงคโปร์ เพื่อแจ้งยกเลิกรายการซื้อสินค้าอีกทางหนึ่งด้วย 
จุดน่าสนใจของเรื่องนี้ไม่ได้อยู่ที่การแฮ็ก บริษัทใหญ่ๆ ในสหรัฐก็เคยถูกแฮ็กเป็นข่าวโด่งดังมาแล้ว เช่น โซนี่ พิคเจอร์ส และล่าสุดก็เพิ่งเกิดขึ้นกับสตาร์บัคส์ ที่สหรัฐ
แต่ที่น่าจับตามากกว่าก็คือ กระบวนการจัดการในภาวะวิกฤต (Crisis Management) หลังจากที่เกิดปัญหา เพราะหากไม่มีการรับมือโดยเฉพาะความกังวลและความไม่พอใจของลูกค้าได้ดีพอ ก็มักจะถูกนำไปขยายความตามโลกโซเชียลในที่สุด และยิ่งทำให้ความเชื่อมั่นของผลิตภัณฑ์ย่ำแย่ลง 
จากการสอบถามไปยังเพย์สบาย บริษัทยืนยันว่ามีกระบวนการรับมือหลังเกิดปัญหาทันที ด้วยการติดต่อไปยังลูกค้าเป็นรายคน พร้อมระงับบริการผูกบัตรเครดิตกับบัญชีเพย์สบายชั่วคราว และประสานกับแบงก์เร่งตรวจสอบปัญหา ซึ่งการที่ยังไม่แถลงเพราะต้องการตรวจสอบข้อมูลให้ชัดเจนก่อน
ผู้บริโภคเองก็คงต้องการความชัดเจนจากทุกฝ่ายโดยเร็วเช่นเดียวกัน